Både Maroon 5 og Nephew spiller koncert i Nordjylland i 2019.

Der er masser af koncerter i vente, når kalenderen næste år viser 2019. En af dem er endda helt eksklusiv, og kan som det eneste sted i landet kun opleves i Aalborg. Den amerikanske grammyvindende popgruppe Maroon 5, kommer til Nordjylland lørdag den 1. juni 2019. Her spiller de i Mølleparken i Aalborg, hvilket er den eneste koncert, de giver, i hele Skandinavien. - Det er dejligt, at Aalborg igen skal have et så stort internationalt popnavn på scenen. Det er skønt, at det er lykkedes at få dem hertil, siger Nicolaj Holm, direktør i Aalborg Kongres & Kultur Center, der i samarbejde med Live Nation Danmark har hentet Maroon 5 til Aalborg. Lige nu hitter Maroon 5 verden over med den nye single ’Girls Like You’ feat. Cardi B, der lige nu har over 668 millioner views på YouTube. Før det spillede ’What Lovers Do’ overalt, og i 2011 lagde de hele verden ned med megahittet ’Moves Like Jagger’ sammen med Christina Aguilera. Faktisk har Maroon 5 leveret det ene hit efter det andet siden 2003, hvor de udkom med den første hitsingle ’Harder to Breathe’. Derefter fulgte kæmpehits som ’This Love’, ’She Will Be Loved’, ’Makes Me Wonder’, ’Sugar’ og mange, mange flere. Udover Maroon 5 spiller også Nephew koncert. Som den eneste koncert i Nordjylland, spiller de i Gigantium den 16. marts 2019, og Nibe Festival samarbejder med Nephew omkring afviklingen af koncerten.